Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:

            Pe rolul Parchetului de pe lângă Tribunalul Bacău a fost constituit un dosar penal, înregistrat iniţial ca având autor necunoscut şi în care se efectuează cercetări  sub aspectul săvârşirii infracţiunii de omor.

            Primele cercetări efectuate de procurorii acestei unităţi de parchet au condus  la identificarea autorului faptei în persoana numitului POPOIU COSTIN, care a fost reţinut pentru 24 de ore, urmând să fie prezentat instanţei cu propunere de arestare preventivă.

            Din probatoriul administrat în cauză, până la acest moment al urmăririi penale, a reieşit faptul că, în data de 8 septembrie 2011, pe fondul consumului de alcool şi al unei altercaţii verbale, inculpatul i-a aplicat victimei (împreună cu care consumase băuturi alcoolice), mai multe lovituri cu pumnii şi picioarele în zona capului. Victima a decedat două zile mai târziu, în urma  insuficienţei cardio-respiratorii acute, instalată după fractura de boltă craniană, hemoragie cerebrală şi externă.

            Cercetările continuă în vederea lămuririi tuturor împrejurărilor cauzei.